Alueiden komitean lausunto aiheista:

maahanmuuttopolitiikka:

- "Komission tiedonanto neuvostolle ja Euroopan parlamentille laitonta maahanmuuttoa koskevasta yhteisestä politiikasta",

- "Ehdotus neuvoston päätös unionin ulkorajojen sekä viisumi-, turvapaikka- ja maahanmuuttopolitiikan alan hallinnollisen yhteistyön toimintaohjelmasta (Argo-ohjelma)",

- "Komission tiedonanto neuvostolle ja Euroopan parlamentille yhteisön maahanmuuttopolitiikkaan sovellettavasta avoimen koordinaation menetelmästä", ja

turvapaikkapolitiikka:

- "Ehdotus neuvoston direktiiviksi vähimmäisvaatimuksista siitä, milloin kolmansien maiden kansalaisia ja kansalaisuudettomia henkilöitä on pidettävä pakolaisina tai muuta kansainvälistä suojelua tarvitsevina henkilöinä, ja näiden henkilöiden asemasta",

- "Komission valmisteluasiakirja - Sisäisen turvallisuuden takaaminen ja kansainvälistä suojelua koskevien velvoitteiden ja välineiden noudattaminen", ja

- "Komission tiedonanto neuvostolle ja Euroopan parlamentille, yhteisestä turvapaikkapolitiikasta ja avoimen koordinaation menetelmän käyttöönotosta"

(2002/C 278/13)

ALUEIDEN KOMITEA, joka

ottaa huomioon komission tiedonannon neuvostolle ja Euroopan parlamentille yhteisön maahanmuuttopolitiikkaan sovellettavasta avoimen koordinaation menetelmästä (KOM(2001) 387 lopullinen), komission tiedonannon neuvostolle ja Euroopan parlamentille yhteisestä turvapaikkapolitiikasta ja avoimen koordinaation menetelmän käyttöönotosta (KOM(2001) 710 lopullinen), komission tiedonannon neuvostolle ja Euroopan parlamentille laitonta maahanmuuttoa koskevasta yhteisestä politiikasta (KOM(2001) 672 lopullinen), komission valmisteluasiakirjan sisäisen turvallisuuden takaamisesta ja kansainvälistä suojelua koskevien velvoitteiden ja välineiden noudattamisesta (KOM(2001) 743 lopullinen),

ottaa huomioon komission 21. tammikuuta 2002 Euroopan yhteisön perustamissopimuksen 265 artiklan 1 kohdan nojalla tekemän päätöksen pyytää kyseisistä aiheista alueiden komitean lausunto,

ottaa huomioon ehdotuksen neuvoston direktiiviksi vähimmäisvaatimuksista siitä, milloin kolmansien maiden kansalaisia ja kansalaisuudettomia henkilöitä on pidettävä pakolaisina tai muuta kansainvälistä suojelua tarvitsevina henkilöinä, ja näiden henkilöiden asemasta (KOM(2001) 510 lopullinen - 2001/0207 CNS),

ottaa huomioon neuvoston 15. marraskuuta 2001 Euroopan yhteisön perustamissopimuksen 265 artiklan 1 kohdan nojalla tekemän päätöksen pyytää aiheesta alueiden komitean lausunto,

ottaa huomioon ehdotuksen neuvoston päätökseksi unionin ulkorajojen sekä viisumi-, turvapaikka- ja maahanmuuttopolitiikan alan hallinnollisen yhteistyön toimintaohjelmasta (Argo-ohjelma) (KOM(2001) 567 lopullinen - 2001/0230 CNS),

ottaa huomioon neuvoston 7. marraskuuta 2001 Euroopan yhteisön perustamissopimuksen 265 artiklan 1 kohdan nojalla tekemän päätöksen pyytää aiheesta alueiden komitean lausunto,

ottaa huomioon työvaliokuntansa 6. helmikuuta 2002 tekemän päätöksen antaa lausunnon valmistelu "ulkosuhteet" -valiokunnan tehtäväksi, ja

ottaa huomioon "ulkosuhteet" -valiokunnan 3. huhtikuuta 2002 hyväksymän lausuntoluonnoksen CdR 93/2002 rev., jonka esittelijä oli Cambridgen kaupunginvaltuutettu Ruth Bagnall (UK/PSE),

sekä katsoo, että alueiden komitea on tyytyväinen mahdollisuuteen käsitellä yhdessä turvapaikkaa ja maahanmuuttoa koskevat direktiivi- ja ohjelmaehdotukset, sillä ne ovat oikeudellisesti erillisiä mutta käytännössä läheisesti toisiinsa liittyviä aloja,

katsoo, että alueiden komitea panee merkille, että käsillä olevassa lausunnossa tarkasteltavat asiakirjat ovat osa poliittista toimenpidekokonaisuutta, joka on suunniteltu kehitettäessä yhteistä eurooppalaista turvapaikkajärjestelmää ja maahanmuuttoa koskevaa yhteistä lähestymistapaa; niihin kuuluu ihmisoikeuksien sekä taloudellisen, demografisen ja poliittisen kehityksen huomioon ottaminen sekä EU:n jäsenvaltioissa että kaikkien maahanmuuttajien lähtö- ja kauttakulkumaissa,

katsoo, että alueiden komitea myöntää, että jäsenvaltioiden huoli suvereeniudestaan kansallisuutta ja kansallista turvallisuutta koskevissa kysymyksissä on arkaluonteinen asia,

katsoo, että alueiden komitea vahvistaa turvapaikkapolitiikan yhteisten toimintalinjojen ja menettelyjen arvon ja tarpeen, koska meillä on vuoden 1951 Geneven yleissopimuksen perusteella vastuu turvapaikkaa hakevista,

katsoo, että alueiden komitea vahvistaa maahanmuuttopolitiikan sekä laillista että laitonta maahanmuuttoa koskevien yhteisten toimintalinjojen ja menettelyjen arvon ja tarpeen,

katsoo, että alueiden komitea pyrkii tukemaan ja vahvistamaan paikallis- ja alueviranomaisten kapasiteettia EU:ssa, jäsenyyteen valmistautuvissa valtioissa sekä maahanmuuttovirtojen lähtö- ja kauttakulkumaissa varsinaisina palveluntarjoajina, muiden lakisääteisten ja vapaaehtoisesti toimivien palveluntarjoajien kumppaneina sekä yhteisöjen johtajina, sillä ne ovat turvapaikanhakijoita ja pakolais- ja maahanmuuttajayhteisöjä lähinnä olevia palveluntarjoajia sekä lähin taho, jolla on poliittinen vastuuvelvollisuus valitsijoita kohtaan,

hyväksyi 15. ja 16. toukokuuta 2002 pitämässään 44. täysistunnossa (toukokuun 16. päivän kokouksessa) seuraavan lausunnon.

Alueiden komitea haluaa ottaa kantaa seuraaviin maahanmuuttopolitiikkaa käsitteleviin asiakirjoihin:

- komission tiedonanto neuvostolle ja Euroopan parlamentille laitonta maahanmuuttoa koskevasta yhteisestä politiikasta,

- ehdotus neuvoston päätös unionin ulkorajojen sekä viisumi-, turvapaikka- ja maahanmuuttopolitiikan alan hallinnollisen yhteistyön toimintaohjelmasta (Argo-ohjelma), ja

- komission tiedonanto neuvostolle ja Euroopan parlamentille yhteisön maahanmuuttopolitiikkaan sovellettavasta avoimen koordinaation menetelmästä.

Alueiden komitea

1. on tyytyväinen komission sitoumukseen parantaa maahanmuuttoasioiden ymmärtämystä kokonaisuudessaan mukaan luettuna sellaisten uusien toimintalinjojen vaikutukset turvapaikanhakijoihin ja turvapaikkajärjestelmään, joilla on tarkoitus kehittää ja edistää maahanmuuton laillisia keinoja ja ryhtyä toimiin kielletyn maahanmuuton torjumiseksi.

2. pitää myönteisenä komission sitoumusta toteuttaa useita toimia ja aloitteita rajavalvonnan tehostamiseksi sekä sellaisille henkilöille määrättävien seuraamusten koventamiseksi, jotka pyrkivät hyötymään laittomasta maahanmuutosta käymällä ihmiskauppaa ja työllistämällä laittomia maahanmuuttajia.

3. kiinnittää huomiota yhteiskunnallisen ja taloudellisen kehityksen täydentävään rooliin maahanmuuttovirtojen lähtö- ja kauttakulkumaissa.

4. on tyytyväinen siihen, että harkitaan turvallisten turvapaikanhakukeinojen luomista (niihin kuuluisi mahdollisuus käsitellä turvapaikkahakemus EU:n ulkopuolella), mutta myöntää, että näistä mahdollisuuksista huolimatta jotkut pakolaiset saattaisivat joutua turvautumaan kiellettyihin keinoihin tulla EU:n alueelle; se itsessään ei saisi vaikuttaa kielteisesti heidän turvapaikkahakemustensa käsittelyyn.

5. katsoo, että paikallis- ja alueviranomaiset tulisi kutsua mukaan kehittämään jäsenvaltioiden toimintasuunnitelmia. Se myös helpottaisi parhaiden käytänteiden vertailua ja yksilöimistä sekä jäsenvaltioiden valitsemien strategioiden todellisten vaikutusten ja tulosten analysointia. Komitea huomauttaa, että avoimen koordinaation menetelmää ei tulisi käyttää lainsäädäntötyön sijaan asioissa, joissa yhteisöllä on vahvaa toimivaltaa, mutta sitä voidaan hyödyntää yhteensovitettaessa jäsenvaltioiden politiikkaa.

6. on mielissään, että paikallis- ja alueviranomaisten rooli tunnustetaan muiden toimijoiden roolin ohella kotoutettaessa maahanmuuttajia EU:n kansalaisyhteiskuntaan ja työmarkkinoille.

7. on tyytyväinen siihen, että on todettu olevan tarpeen antaa hakijavaltioille mahdollisuus osallistua jo nyt jäsenvaltioiden väliseen tietojenvaihtoon, ja korostaa, että on tarpeen kutsua hakijavaltioiden paikallis- ja alueviranomaiset mukaan prosessiin.

8. kannattaa ehdotusta yhteisön toimintaohjelmaksi; sen tavoitteena on lisätä tietoa ja parantaa kotouttamistrategioiden toimeenpanoon kaikilla tasoilla osallistuvien organisaatioiden toimintaedellytyksiä.

9. toteaa, että Euroopan unionin jäsenvaltioiden välillä olevat erot maahanpääsyä ja maahanmuuttajien oleskelua koskevassa lainsäädännössä vaikuttavat siten, että maahanmuuttajien pääsy tiettyihin jäsenvaltioihin estyy.

- pahoittelee, että tämä tilanne johtaa siihen, että näille maahanmuuttajille on perustettava pitkäaikaista majoitusta tarjoavia keskuksia läpikulkupaikkana toimiviin naapurivaltioihin.

- kehottaa Euroopan komissiota ja jäsenvaltioita yhdenmukaistamaan pikaisesti lainsäädäntöään ja luomaan asianmukaisia rajatylittäviä yhteistyörakenteita, joiden avulla voidaan ratkaista lopullisesti maahanmuuttajien ja vastaanottavien tahojen kohtaamat ongelmat.

- toivoo, että maahanmuutto- ja turvapaikkapolitiikan hallinnollista yhteistyötä koskeva monivuotinen Argo-ohjelma toteutetaan mahdollisimman pian.

10. suosittaa paikallis- ja alueviranomaisten sekä niitä edustavien valtakunnallisten verkkojen nimenomaista sisällyttämistä Argo-ohjelmaan valtion viranomaisten, tutkimusinstituuttien ja valtioista riippumattomien organisaatioiden ohella näissä toimintalinjaehdotuksissa suunniteltujen toimien toteuttamisen kumppaneina.

11. on tyytyväinen sitoumukseen lisätä edelleen alueiden komitean osallistumista yhteisön maahanmuuttopolitiikan kehittämiseen ja toteuttamiseen unionin muiden toimielinten ohella.

Alueiden komitea haluaa ottaa kantaa seuraaviin turvapaikkapolitiikkaa käsitteleviin asiakirjoihin:

- ehdotus neuvoston direktiiviksi vähimmäisvaatimuksista siitä, milloin kolmansien maiden kansalaisia ja kansalaisuudettomia henkilöitä on pidettävä pakolaisina tai muuta kansainvälistä suojelua tarvitsevina henkilöinä, ja näiden henkilöiden asemasta,

- komission valmisteluasiakirja - Sisäisen turvallisuuden takaaminen ja kansainvälistä suojelua koskevien velvoitteiden ja välineiden noudattaminen, ja

- komission tiedonanto neuvostolle ja Euroopan parlamentille yhteisestä turvapaikkapolitiikasta ja avoimen koordinaation menetelmän käyttöönotosta.

Alueiden komitea

12. panee tyytyväisenä merkille komission sitoumuksen antaa etusija vuoden 1951 Geneven yleissopimukselle.

13. pitää välttämättömänä tarkastella vuoden 2001 syyskuun 11. päivän tapahtumien vaikutuksia sekä valtiolliseen että kansainväliseen turvallisuuteen.

14. panee merkille paikallis- ja alueviranomaisten velvollisuuden toimia yhteisöjensä johtajina kotoutettaessa pakolais- ja maahanmuuttajayhteisöjä EU:n jäsenvaltioihin.

15. pitää hyvin tärkeänä, että turvapaikanhakijat ja pakolaiset itse osallistuvat paikallis- ja aluetasolla tarjottavien palvelujen kehittämiseen, jotta he saisivat heille tarpeellisia ja toimivia palveluja; se olisi myös ensimmäinen askel edistettäessä pakolaisten aktiivista kotoutumista yhteiskunta- ja työelämään EU:n jäsenvaltioissa.

16. on tyytyväinen EU:n jäsenvaltioiden sitoumukseen määrittää yhteiset normit pakolaisaseman saamiselle ja sen sisällölle.

17. panee merkille, että huolimatta koko EU:ssa eriarvoisuuden vähentämiseksi suunnitelluista lainsäädäntö- ja sääntelytoimista turvapaikanhakijoiden ja pakolaisten yhteisöt "kasautuvat" silti jatkuvasti sekä eri jäsenvaltioihin että jäsenvaltioiden eri osiin ja alueille erilaisten normien, kulttuuristen siteiden ja maantieteellisten tekijöiden vuoksi. Tämä vaikuttaa suorasti mutta vaihtelevasti paikallis- ja alueviranomaisten mahdollisuuksiin täyttää alueillaan turvapaikanhakijoiden sekä pakolais- ja maahanmuuttajayhteisöjen tarpeet ja tarjota heille sääntömääräiset etuudet yhtä lailla kuin muillekin yhteisön jäsenille. Vaikutusten erilaisuuden vuoksi on erityisen tärkeää, että jäsenvaltiot myöntävät paikallis- ja alueviranomaisille tarvittavat resurssit kulloistenkin tarpeiden mukaisesti ja suunnittelevat myös alue- ja valtiotasolla koordinoitavia erityistoimia paikallisyhteisöjen tarjoamien vastaanottopalvelujen toteuttamiseksi ja vakiinnuttamiseksi.

18. on tyytyväinen sitoumukseen hyödyntää jäsenvaltioissa sovellettavia parhaita käytänteitä ja toistaa vetoomuksensa antaa paikallis- ja alueviranomaisille mahdollisuus osallistua hyvien toimintatapojen vaihtamiseen EU:n tasolla.

19. katsoo yleensä lähdettävän siitä, että pakolaisen kriteerit täyttävillä on oikeus samoihin palveluihin kuin EU:n jäsenvaltioiden kansalaisilla; he saavat tällöin mahdollisuuden hyödyntää palveluja ja mahdollisuuksia, joita paikallis- ja alueviranomaiset saattavat tarjota tai koordinoida yksin tai yhdessä muiden viranomaisten ja virastojen kanssa. Komitea toteaa kuitenkin, että joissakin tapauksissa toissijaista suojelua nauttivilla voi olla eri oikeudet esimerkiksi työmarkkinoille pääsyssä.

20. katsoo, että joskus saatetaan tarvita erityispalveluja EU:n jäsenvaltioiden kansalaisille tarjottavien standardipalvelujen lisäksi. Näitä ovat esimerkiksi tiedon tarjoaminen kohdehenkilön omalla kielellä, oikeudellinen neuvonta, fyysinen ja psyykkinen terveydenhuolto sekä ilman huoltajaa oleville alaikäisille että muille erityistarpeita omaaville heidän tilanteensa arkaluonteisuuden perusteella tarjottavat palvelut. Paikallis- ja alueviranomaisten tai muiden palvelujen tarjoajien tulisi saada tukea ylimääräisten kulujen kattamiseksi esimerkiksi Euroopan pakolaisrahaston kaltaisista lähteistä.

21. katsoo, että kääntäminen ja tulkkaus (mukaan luettuna tiedottaminen oikeudesta hyvinvointipalveluihin, jotka eivät välttämättä ole kaikkien saatavilla lähtömaassa) ovat ratkaisevan tärkeitä tukipalveluja turvapaikanhakijoille ja pakolaisille sekä niille, jotka tarjoavat asumis-, terveys-, koulutus-, hyvinvointi- ja muita palveluja pakolaisten ja turvapaikanhakijoiden tukemiseksi.

22. katsoo, että fyysisen ja psyykkisen terveydenhuollon tarjonnassa turvapaikanhakijat ja pakolaiset, jotka ovat kohdanneet fyysistä ja psyykkistä väkivaltaa, esim. kidutusta, saattavat tarvita palveluja, joita paikallis- ja alueviranomaiset ja niiden palveluntarjontaan osallistuvat kumppanit eivät ole tottuneet tarjoamaan. Koska raiskausta voidaan käyttää kidutusmuotona, naispuoliset turvapaikanhakijat saattavat tarvita erityispalveluja tästä johtuvien erityistarpeiden täyttämiseksi. Heidän tulisi saada käyttää muista perheenjäsenistä erillään naislääkäreiden, -haastattelijoiden ja -tulkkien palveluja kaikenlaisen seksuaalisen väkivallan ilmitulon helpottamiseksi.

23. katsoo, että erityisten tukipalvelujen saatavuus rajoittuu usein suuriin taajamiin, joissa jo asuu pakolaisväestöä. Erityispalvelujen saatavuuden puute heikentää kannustimia hajottaa alueellisesti pakolaisyhteisöjä, mikä helposti lisää niiden keskittymistä tietyille seuduille ja alueille. Erityistukipalvelujen kehittäminen kaikilla EU:n alueilla edistäisi kansainvälistä suojelua hakevien tasaista jakautumista EU:n alueella.

24. merkitsee tiedoksi Euroopan pakolaisrahaston perustamisen, jonka avulla voidaan edistää pakolaisille tarpeellisten palvelujen kehittämistä. Komitea suosittaa, että rahastosta tiedotetaan kaikille niille EU:n virastoille, jotka ovat vastuussa tällaisten palvelujen koordinoinnista. Alue- ja paikallisyhteisöjen sekä niiden valtiotason edustusverkkojen tulisi myös osallistua kumppaneina kyseiseen koordinointiin. Pakolaisrahaston lisäksi tulisi tukea muita EU:n ohjelmia, kuten Equalia, jolla edistetään yhteiskunnallista osallisuutta auttamalla heikossa asemassa olevia ja mahdollisesti syrjinnän kohteeksi joutuvia ryhmiä saamaan koulutusta ja työtä ja jolla pyritään nimenomaisesti täyttämään turvapaikanhakijoiden tarpeet. Niitä tulisi pitää resursseina, joita paikallis- ja alueviranomaiset voivat hyödyntää edistääkseen pakolaisten integroitumista yhteiskuntaan ja työmarkkinoille.

25. katsoo, että paikallis- ja alueviranomaiset tulisi kutsua mukaan kehittämään valtakunnallisia toimintaohjelmia. Se helpottaisi myös parhaiden käytänteiden vertailua ja yksilöimistä sekä jäsenvaltioiden valitsemien strategioiden todellisten vaikutusten ja tulosten analysointia. Komitea huomauttaa, että avoimen koordinaation menetelmää ei tulisi käyttää lainsäädäntötyön sijaan asioissa, joissa yhteisöllä on vahvaa toimivaltaa, mutta sitä voidaan hyödyntää yhteensovitettaessa jäsenvaltioiden politiikkaa.

26. on tyytyväinen siihen, että paikallis- ja alueviranomaisten rooli tunnustetaan muiden toimijoiden roolin ohella yhteisen turvapaikkajärjestelmän kehittämisessä, mutta on pahoillaan siitä, että asianomaisessa ehdotetussa suuntaviivassa (toinen suuntaviiva) kuvattu järjestelmä koskee vain turvapaikkahakemuksen hallinnollista käsittelyä eikä tukipalveluita, joiden tarjoamiseen paikallis- ja alueviranomaiset todennäköisesti osallistuvat turvapaikanhakijoita vastaanotettaessa.

27. on tyytyväinen siihen, että paikallis- ja alueviranomaisten rooli tunnustetaan muiden toimijoiden roolin ohella kotouttamisstrategioiden kehittämisessä; tukipalvelujen saatavuuden sekä valmistautumisen joko pakolaisaseman myöntämiseen tai epäämiseen tulisi kuitenkin olla osa turvapaikanhakijoiden vastaanottoprosessia.

28. on tyytyväinen siihen, että on todettu olevan tarpeen antaa ehdokasvaltioille mahdollisuus osallistua jo nyt jäsenvaltioiden väliseen tietojenvaihtoon, ja painottaa, että ehdokasvaltioiden paikallis- ja alueviranomaiset tulee saada mukaan prosessiin.

29. on tyytyväinen sitoumukseen lisätä edelleen alueiden komitean osallistumista yhteisön turvapaikkapolitiikan kehittämiseen ja toteuttamiseen unionin muiden toimielinten ohella.

Bryssel 16. toukokuuta 2002.

Alueiden komitean

puheenjohtaja

Albert Bore